《东郊晚行 其四》
清代·翟灏

银轮转无声，突自林端推。沓来清影众，我影亦同来。

万象复我有，眼为今日开。落落秋势迥，纳纳天宇恢。

溪光曳遥帛，岫色堆寒灰。诗肩耸千尺，与月相徘徊。

作者简介：（?—1788）浙江仁和人，字大川，号晴江。乾隆十九年进士。不愿为知县，请改教职，乃官金华、衢州府学教授。所居室名“书巢”，经史之外，山经地志，野史小说，佛经道术，无不收藏。工诗，亦长于考證。有《湖山便览》、《四书考异》、《尔雅补郭》、《艮山杂志》、《通俗编》、《无不宜斋稿》。